જનાબ આકા એ ડૉકટર કન્દહારી

ઇમામતની આયતો – ભાગ : ૩

بسم الله الرّحمن الرّحیم

# દરેક ઝમાનામાં ઇલાહી હુજ્જતનું હોવું જરૂરી છે

અગાઉની ચર્ચામાં આપણે કુરઆનમાં ઇમામતને લગતી આયતોના ઝાહેરી ઇશારાઓ અને બાતેની ઇશારાઓ બન્નેનું પૃથ્થકરણ કર્યું. અહીંયા હવે આપણે કુરઆન અને હદીસોના દ્રષ્ટિકોણથી દરેક ઝમાનામાં ઇલાહી હુજ્જતના મવજૂદ હોવી જરૂરી છે તેનું પૃથ્થકરણ કરીશું.

આ લેખમાં આપણે અહીંયા કુરઆનમાં આવેલી ઇમામત વિષેની આયતો માંથી સૌથી પહેલા સૌથી મહત્તવની આયત એટલે કે “આયતે વિલાયત” ની ચકાસણી કરીશું. કુરઆને કરીમ સુરએ માએદાની ૫૫મી અને ૫૬મી આયતમાં ફરમાવે છે,

إِنَّمَا وَلِيُّكُمُ اللهُ وَ رَسُولُهُ وَ الَّذِينَ ءَامَنُواْ الَّذِينَ يُقِيمُونَ الصَّلَوةَ وَ يُؤْتُونَ الزَّكَوةَ وَ هُمْ رَاكِعُونَ

وَ مَن يَتَوَلَّ اللَّهَ وَ رَسُولَهُ وَ الَّذِينَ ءَامَنُواْ فَإِنَّ حِزْبَ اللَّهِ هُمُ الْغَلِبُون

*“તમારો સરપરસ્ત ફકત અલ્લાહ તથા તેનો રસૂલ અને એ લોકો છે કે જેઓ ઇમાન લાવ્યા છે અને નમાઝ કાયમ કરે છે તથા રૂકૂઅની હાલતમાં ઝકાત આપે છે.*

*અને જે કોઇ અલ્લાહ, તેના રસૂલ અને એ લોકો કે જેઓ ઇમાન લઇ આવ્યા છે તેઓને વલી બનાવશે. બેશક અલ્લાહ નો સમૂહ જ ગાલિબ થનારાઓ છે.”*

આ બન્ને આયતો કે જે આયતે વિલાયત તરીકે મશહૂર છે તેના પૃથ્થકરણમાં શરૂઆતમાં આપણે સૌથી પહેલા આયતાના અમૂક શબ્દ સમૂહોની તફસીર ત્યાર બાદ આપણે આયતનાં શાને નોઝૂલને રજૂ કરીશું. આગળ જતા આપણે હઝરત અમીરલ મોઅમેનીન (અ.સ.) ની વિલાયત માંથી આ આયતને બાકાત કરી નાંખવા માટે અમૂક એહલે તસન્નુન તફસીર કર્તાઓએ ઉભી કરેલી અમૂક શંકાઓને આપણે રજૂ કરીશું અને તેનો જવાબ આપીશું.

# આયતના વાક્યાંશોની તફસીર

## પહેલો મુદ્દો:

આ ઉમદા આયતની શરૂઆત “ઇન્નમા” શબ્દથી થઈ છે, પારભાષિક રીતે “ઇન્નમા” એ અર્થને મર્યાદિત કરનારૂ પદ છે, એટલે કે અનુવાદ કરવા અને સમજતી વખતે જરૂરી છે કે આયતની શરૂઆતમાં “ફક્ત”, “ફક્ત અને ફક્ત”, “સિવાય કંઇ નહીં” જેવા શબ્દો ઉમેરવા જોઈએ.

આયતે વિલાયતમા આવેલ “ઇન્નમા” શબ્દ અર્થને ત્રણ વ્યક્તિઓ પૂરતો મર્યાદિત કરે છે.

1. અલ્લાહ તબારક વ તઆલા
2. અલ્લાહના રસુલ (અ.સ.વ.)
3. એ ઇમાન લાવનારા લોકો કે જેમની સિફતો વર્ણવવામાં આવેલી છે.

તેથી અન્ય લોકો, જેમ કે પિતા અથવા પત્ની અથવા વાલી અથવા હાકિમ કે જેઓ લોકો પર મર્યાદિત વિલાયત ધરાવે છે, તેઓની વિલાયત આ ત્રણમાંથી કોઇ એકની વિલાયતની હેઠળ છે. તેઓની વિલાયત અલ્લાહ, અલ્લાહના રસુલ (સ.અ.વ.) અને એ લોકો કે જેઓ ઇમાન લઇ આવેલા છે તેઓની વિલાયતથી પર છે અને ઉમ્મત માંથી કોઇ તેઓની ઉપર વિલાયત નથી ધરાવતું. તથા લોકો ઉપર બીજા કોઇની વિલાયત નથી. બની ઉમૈયાના ખલિફાઓની કોઈ વિલાયત નથી, બની અબ્બાસની કોઈ વિલાયત નથી, બાકીના શાસકો અને સુલ્તાનો લોકો ઉપર કોઈ વિલાયત ધરાવતા નથી, બલ્કે તેઓની વિલાયત, અલ્લાહ અઝ્ઝ વ જલ્લ ની વિલાયત અથવા અલ્લાહના રસુલ (સ.અ.વ.) ની વિલાયત અથવા એ લોકો કે જેઓ ઇમાન લઇ આવ્યા છે તેઓની વિલાયતને આધિન છે.

## બીજો મુદ્દો:

આયતમાં ફક્ત ત્રણ શબ્દો માટે એક જ શબ્દ “વલી” નો ઉપયોગ કરવામાં આવ્યો છે, એટલે કે અલ્લાહની વિલાયત એ જ અર્થ ધરાવે છે કે જે પૈગંબર (સ.અ.વ.) ની વિલાયત ધરાવે છે અને અલ્લાહની વિલાયત અને પૈગંબર (સ.અ.વ.) ની વિલાયત જે અર્થ ધરાવે છે એજ અર્થ “તેઓ કે જેઓ ઇમાન લઇ આવ્યા છે” તેઓની વિલાયત ધરાવે છે.

અલ્લાહની વિલાયતનો અર્થ શું છે? વિલાયત હુકુમત છે. અલ્લાહની હુકુમત સમસ્ત મખ્લૂકાતની ઉપર છે.

અલ્લાહના રસુલ (સ.અ.વ.) ની વિલાયત શું છે? રસુલુલ્લાહ (સ.અ.વ.) ની વિલાયત અવલવિય્યત છે. કુરઆન સ્પષ્ટ શબ્દોમાં વર્ણવે છે.

النَّبِيُّ أَوْلى‏ بِالْمُؤْمِنينَ مِنْ أَنْفُسِهِمْ ( أحزاب : 6 )

*“નબી (સ.અ.વ.) મોઅમીનો પર તેઓની ઝાત કરતા વધારે અધિકાર ધરાવે છે.”*

રસુલુલ્લાહ (સ.અ.વ.) દરેક મોઅમીનોની ઉપર તેઓના કરતા વધારે અધિકાર ધરાવે છે. જેવી રીતે અલ્લાહની વિલાયત હાકેમીય્યતની વિલાયત છે અને રસુલુલ્લાહ (સ.અ.વ.) ની વિલાયત, હાકેમીય્યત અને વધારે અધિકાર ધરાવે છે તેવીજ એ લોકો કે જેઓ ઇમાન લઇ આવ્યા છે તેઓ પણ વિલાયત ધરાવે છે. તેથી તેઓ પણ લોકો ઉપર હાકેમીય્યત અને વધારે અધિકાર ધરાવે છે.

## ત્રીજો મુદ્દો:

આ ઉમદા આયતમાં વર્ણન કરાએલા એ લોકો કે જેઓ ઇમાન લઇ આવ્યા છે તેઓ એક વાક્યમાં વર્ણવવામાં આવેલી ખાસિયતો વડે મર્યાદિત કરી દેવાયા છે એટલે કે તેમાં બધાજ મોઅમીનો શામિલ નથી. એ મોઅમીનો કે જેઓ નમાઝને કાએમ કરે છે અને રૂકૂઅની હાલતમાં ઝકાત અદા કરે છે. તેથી તેઓ કે જેઓ ઇમાન લઇ આવ્યા છે આ શબ્દો તમામ મોઅમીનોને આવરી લે છે, પરંતું આ ખાસિયતોના કારણે તેનો દાયરો મેહદૂદ થઇ જાય છે. અને તેનો ઈશારો એક માણસ અથવા અમૂક માણસો તરફ જાય છે કે જનાબે અબૂઝર (અ.ર.) ની રિવાયત મૂજબ જે આ આયતના શાને નોઝૂલ માં આવેલી છે તેનાથી ખબર પડે છે કે તેનાથી મુરાદ હઝરત અમીરુલ મોઅમેનીન (અ.સ.) ની પાકીઝા ઝાત છે.

## ચોથો મુદ્દો:

આ આયતમાં ઝકાતથી મુરાદ વાજીબ ઝકાત નથી પરંતુ મુસતહબ ઝકાત છે અથવા ફકીરને સદકો આપવો છે. એહલે તસન્નો ના વિદ્વાનો અને તફસીરકારો એ આ આયતની હેઠળ ઝકાતનો અર્થ આ મૂજબ જ કરેલો છે.

## પાંચમો મુદ્દો:

બીજી આયતમાં શબ્દ “તવલ્લા” એક હુક્મને કબૂલ કરવાના અર્થમાં આવેલો છે. તવલ્લા એટલે વિલાયતને કબૂલ કરવી, આથી “و من یتولی الله و رسوله و الذین آمنوا” એટલે કે અલ્લાહની વિલાયત, રસુલ (સ.અ.વ.) ની વિલાયત અને મોઅમીનોની વિલાયત કે જેમની તરફ આ આયત ઇશારો કરે છે તેને કબૂલ કરવી. અને તેઓની વિલાયતને કબૂલ કરવી અને તેનો સ્વિકાર કરવો.

## છઠ્ઠો મુદ્દો:

આયતના અંતમાં આવેલ “حزب الله هم الغالبون” દર્શાવે છે કે આ સમૂહને અલ્લાહની સાથે નિસ્બત આપવામાં આવશે. અને છેવટે આવા લોકો જ ગાલિબ આવનારા છે..

# શાને નુઝૂલ:

એહલે તસન્નોના મોટા ઇમામ સોઅલબી તફસીર “અલ-કશ્ફ વ અલ-બયાન” ના ભાગ ૪ માં આ આયતની હેઠળ જનાબે અબાઝર (અ.ર.) થી એક રિવાયત નક્લ કરેલ છે જેમાં શાને નુઝૂલને સ્પષ્ટ કરેલ છે તદ્ઉપરાંત સુન્ની સમાજના પ્રખ્યાત મોટા સાહિત્યકાર ઝમક્ષરીએ આ હદીસનો ઉલ્લેખ કર્યા વગર પોતાની તફસીર “અલ-કશ્શાફ” માં આ આયતનું શાને નૂઝૂલ હઝરત અલી ઇબ્ને અબી તાલિબ (અ.સ.) ની શાન માં હોવાનું માન્યું છે.

અબાઝર (અ.સ.) આ મૂજબ ફરમાવે છે

જાણી લો કે એક દિવસ મેં રસુલુલ્લાહ (અ.સ.) ની સાથે નમાઝે ઝોહર પઢી. તેવામાં એક સાઈલે મસ્જીદમાં આવીને સવાલ કર્યો. પરંતુ કોઈએ તેને કાંઈ આપ્યું નહિં. પછી સાઈલે પોતાના હાથોને આસ્માન તરફ ઉંચા કર્યા અને કહેવા લાગ્યો.

અય અલ્લાહ! તું ગવાહ રહેજે કે મેં રસુલુલ્લાહ (સ.અ.વ.) ની મસ્જીદમાં સવાલ કર્યો પરંતુ મને કોઈએ કંઈ આપ્યું નહિં.

તે સમયે હઝરત અલી (અ.સ.) રૂકુઅની હાલતમાં હતા. આપ (અ.સ.) એ પોતાના જમણા હાથને સાઈલ તરફ આગળ વધાર્યો અને તે હાથની આંગળીમાં વીંટી હતી. સાઈલ આપ (અ.સ.) પાસે આવ્યો અને આપ (અ.સ.) ની આંગળીમાંથી વીંટી ઉતારી લીધી. આ બનાવ રસુલુલ્લાહ (સ.અ.વ.) ની હાજરીમાં બન્યો હતો. જ્યારે આપ (સ.અ.વ.) એ નમાઝ પઢી લીધી તો નબી (સ.અ.વ.) એ પોતાના પાકીઝા સરને આસમાન તરફ બુલંદ કર્યુ અને ફરમાવ્યું:

“અય અલ્લાહ! હઝરત મુસા (અ.સ.) એ તારી પાસે સવાલ કર્યો. અય મારા રબ! મારી છાતીને મારી માટે વિશાળ કરી દે અને મારા કાર્યને મારા માટે સરળ કરી દે અને મારી જીભની ગાંઠ ખોલી નાખ કે જેથી આ લોકો મારી વાતને સમજી શકે અને મારા કુટુંબમાંથી મારા ભાઈ હારૂનને મારો વઝીર બનાવી દે. તેમના થકી મારી પીઠને મજબુત કરી દે અને તેને મારા કાર્યોમાં ભાગીદાર બનાવ.”

(સુરએ તાહા, આયત નં. ૨૫-૩૨)

આના ઉપર તેં તેમના જવાબમાં વહી મોકલાવી

“નઝદીકમાંજ અમે તમારા ભાઈ થકી તમારા હાથોને મજબુત કરીશું અને અમે તમો બન્નેને એવું વર્ચસ્વ અતા કરીશું કે અમારી નિશાનીઓને લીધે તેઓ તમારા સુધી ઈજા પહોંચાડી શકશે જ નહિં.”

(સુરએ કસસ, આયત નં. ૩૫)

‘પરવરદિગાર! હું મોહમ્મદ (સ.અ.વ.), તારો નબી અને તારો ચુંટાએલો બંદો છું. પરવરદિગાર! મારી છાતીને મારા માટે વિશાળ કરી દે અને મારા કાર્યોને સરળ કરી દે. મારા ખાનદાનમાંથી અલી (અ.સ.) ને મારો જાનશીન બનાવી દે અને તેના થકી મારી પીઠને મજબુત કરી દે.”

જનાબે અબાઝર (ર.અ.) વર્ણવે છે કે હજી રસુલુલ્લાહ (સ.અ.વ.) ની વાત સંપૂર્ણ પણ થઈ ન હતી કે જીબ્રઈલ (અ.સ.) નબી (સ.અ.વ.) પાસે આવ્યા અને ફરમાવ્યું! ‘અય મોહમ્મદ! પઢો”, આપ (સ.અ.વ.) એ પુછયુ શું? ‘શું પઢું” જીબ્રઈલ (અ.સ.) એ કહ્યું: ‘પઢો’

إِنَّمَا وَلِيُّكُمُ اللهُ وَ رَسُولُهُ وَ الَّذِينَ ءَامَنُواْ الَّذِينَ يُقِيمُونَ الصَّلَوةَ وَ يُؤْتُونَ الزَّكَوةَ وَ هُمْ رَاكِعُونَ

*“તમારો સરપરસ્ત ફકત અલ્લાહ તથા તેનો રસૂલ અને એ લોકો છે કે જેઓ ઇમાન લાવ્યા છે અને નમાઝ કાયમ કરે છે તથા રૂકૂઅની હાલતમાં ઝકાત આપે છે.*

(તફસીરે સોઅબલી ભાગ-૪ પેજ નં ૮૦,)